10.การควบคุมภายใน

1.  ความเห็นของคณะกรรมการเกี่ยวกับการควบคุมภายใน

ในการประชุมคณะกรรมการบริษัทครั้งที่ 2/2555 เมื่อวันที่ 24 กุมภาพันธ์ 2555
โดยมีคณะกรรมการตรวจสอบทั้ง 3 ท่านเข้าร่วมประชุมด้วย
คณะกรรมการบริษัทได้ประเมินระบบการควบคุมภายในโดยการซักถามข้อมูลจากฝ่ายบริหาร
เจ้าหน้าที่ที่เกี่ยวข้องของบริษัท
รายงานผลการตรวจสอบที่ผ่านมาและได้สรุประบบการควบคุมภายในของบริษัทในด้านต่างๆทั้ง 5
ด้าน ตามแนวทางของ COSO (The Committee of Sponsoring Organization of
Treadway Commission) ดังนี้ 1) สภาพแวดล้อมภายในองค์กร2) การประเมินความเสี่ยง 3)
การควบคุมการปฏิบัติงานของฝ่ายบริหาร 4) ระบบสารสนเทศและการสื่อสารข้อมูล และ 5)
ระบบการรายงานและติดตาม
โดยคณะกรรมการบริษัทมีความเห็นว่าบริษัทมีระบบการควบคุมภายในที่มีความเหมาะสมและเพียงพอตามสภาพแวดล้อมการควบคุมที่เป็นอยู่สำหรับผลการประเมินความเพียงพอของระบบควบคุมภายในของบริษัทที่ผ่านการพิจารณาจากคณะกรรมการบริษัทแล้วสรุปได้ดังนี้

1) สภาพแวดล้อมภายในองค์กร

1.  บริษัทได้จัดให้มีโครงสร้างองค์กรที่ชัดเจน มีการกำหนดสายงานการบังคับบัญชา
    ขอบเขตหน้าที่ความรับผิดชอบของแต่ละหน่วยงานอย่างชัดเจน
    มีการกำหนดเป้าหมายการดำเนินธุรกิจที่ชัดเจนและวัดผลได้
    เพื่อใช้เป็นแนวทางการดำเนินธุรกิจ มีการกำหนดแผนงานประจำปี แผนงานงบประมาณ
    เพื่อเสนอให้ฝ่ายบริหารทบทวน และมีการตรวจสอบ และควบคุมให้อยู่ในงบประมาณที่กำหนด

2.  บริษัทได้กำหนดข้อพึงปฏิบัติเกี่ยวกับจริยธรรม ซึ่งครอบคลุมหลักการดำเนินธุรกิจ
    และการปฏิบัติงาน อย่างเป็นลายลักษณ์อักษร และได้มีการสื่อสารให้พนักงานรับทราบโดยทั่วกัน
    เพื่อให้กรรมการ ผู้บริหาร และพนักงานทุกคนใช้เป็นแนวทางในการปฏิบัติหน้าที่
    ด้วยความโปร่งใส

2) การประเมินความเสี่ยง

  บริษัทให้ความสำคัญต่อการประเมินความเสี่ยงโดยในการกำหนดกลยุทธ์และวางแผนการดำเนินงาน
  ฝ่ายบริหารได้พิจารณาปัจจัยความเสี่ยงทั้งภายในและภายนอกเป็นองค์ประกอบในการพิจารณา
  ทั้งนี้เพื่อให้การดำเนินงานของบริษัทเป็นไปตามเป้าหมายที่กำหนดภายใต้ความเสี่ยงที่ยอมรับได้
  โดยในการดำเนินงานบริหารจัดการความเสี่ยงของบริษัทสามารถแบ่งได้เป็น 2 ระดับคือ

1.  ด้านนโนบาย
    บริษัทกำหนดให้แต่ละหน่วยงานทำหน้าที่ในการบริหารจัดการความเสี่ยงที่เกี่ยวข้องและรายงานให้ฝ่ายบริหาร
    โดยฝ่ายบริหารจะกำกับดูแลการบริหารจัดการความเสี่ยงให้อยู่ในระดับที่ยอมรับได้
    อีกทั้งมีการรายงานให้คณะกรรมการบริหาร
    และคณะกรรมการบริษัทเพื่อทราบหรือเพื่อพิจารณาการปรับเปลี่ยนกรอบการบริหารจัดการความเสี่ยงตามสภาวะแวดล้อมที่เปลี่ยนแปลงไป

1.  ด้านปฏิบัติการ
    ในแต่ละหน่วยงานมีการประเมินความเสี่ยงที่อาจเกิดขึ้นกับบริษัทที่ทำให้แผนงานที่กำหนดไว้ไม่เป็นไปตามวัตถุประสงค์
    และกำหนดวิธีปฏิบัติเพื่อลดความเสี่ยงที่อาจเกิดขึ้น
    รวมถึงมีกระบวนการจัดการเมื่อมีเหตุการณ์ฉุกเฉินไม่เป็นไปตามเป้าหมายที่กำหนด เช่น
    ความเสี่ยงกรณีการหาผู้สนับสนุนไม่ได้ตามเป้าหมาย
    ความเสี่ยงกรณีอุปกรณ์ไม่เพียงพอต่อความต้องการ เป็นต้น

3) การควบคุมการปฏิบัติงาน

  เพื่อให้บริษัทมั่นใจว่าแนวทางการควบคุมการปฏิบัติงานที่กำหนดไว้ได้รับการตอบสนองและปฏิบัติจากบุคลากรในบริษัท
  คณะกรรมการบริษัทมีนโยบายในการควบคุมการปฏิบัติงานของฝ่ายบริหารดังนี้

1.  บริษัทมีการกำหนดวงเงินการอนุมัติ และขอบเขตของผู้บริหารแต่ละฝ่ายไว้
    โดยฝ่ายบัญชีมีหน้าที่ตรวจสอบ และปฏิบัติงานด้านเอกสารให้ถูกต้องตามข้อกำหนดที่วางไว้

2.  บริษัทมีการควบคุมภายในเป็นลำดับขั้น
    โดยมีการมอบนโยบายจากคณะกรรมการบริหารลงมายังกรรมการผู้จัดการ
    และผู้บริหารสายงาน จนถึงพนักงานผู้ปฏิบัติงาน

3.  ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร
    หรือผู้ที่เกี่ยวข้องกับบุคคลดังกล่าว
    บริษัทมีมาตรการที่รัดกุมในการกำหนดขอบเขตอำนาจและหน้าที่ของคณะกรรมการบริหาร
    ซึ่งหากมีธุรกรรมเกี่ยวข้องกับผู้ถือหุ้นรายใหญ่ กรรมการ ผู้บริหาร
    หรือผู้ที่เกี่ยวข้องกับบุคคลดังกล่าว
    บริษัทจะให้คณะกรรมการตรวจสอบให้ความเห็นในธุรกรรมดังกล่าว
    การพิจารณาอนุมัติธุรกรรมนั้นจะกระทำโดยผู้ที่ไม่มีส่วนได้เสียในธุรกรรมนั้นเท่านั้น
    โดยคำนึงถึงประโยชน์สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก
    โดยทั่วไป
    บริษัทจะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้นในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
    บริษัทจะให้ผู้เชี่ยวชาญอิสระหรือผู้สอบบัญชีของบริษัทเป็นผู้ให้ความเห็นเกี่ยวกับรายการระหว่างกันดังกล่าวเพื่อนำไปใช้ประกอบการตัดสินใจของคณะกรรมการบริษัทหรือผู้ถือหุ้นตามแต่กรณี

4) ระบบสารสนเทศและการสื่อสารข้อมูล

  บริษัทมีระบบข้อมูลสารสนเทศที่เกี่ยวเนื่องกับการปฏิบัติงาน
  การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่าง ๆ
  ที่ใช้ในการควบคุมดำเนินกิจกรรมขององค์กร
  รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหารและผู้ใช้ภายในองค์กร
  ในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
  และให้ความมั่นใจว่ามีการติดต่อสื่อสารภายในและภายนอกองค์กรที่มีผลทำให้องค์กรบรรลุวัตถุประสงค์และเป้าหมาย

  กรรมการบริษัทมีนโยบายในการจัดการระบบข้อมูลสารสนเทศของบริษัทเพื่อให้การตัดสินใจบนฐานข้อมูลที่ถูกต้อง
  ของผู้ถือหุ้น นักลงทุน และผู้ที่เกี่ยวข้อง
  รวมทั้งส่งเสริมให้เกิดความมีประสิทธิผลของระบบการควบคุมภายใน
  โดยในการเสนอเรื่องให้คณะกรรมการพิจารณา บริษัทได้จัดให้มีข้อมูลที่สำคัญต่างๆ อย่างเพียงพอ
  เพื่อให้คณะกรรมการใช้ประกอบการตัดสินใจ เช่น รายละเอียดของเรื่องที่เสนอให้พิจารณา
  เหตุผล ผลกระทบต่อบริษัททางเลือกต่าง ๆ
  โดยกรรมการบริษัทจะได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนวันประชุมโดยเฉลี่ยอย่างน้อย
  7 วัน และมีการบันทึกรายงานการประชุมกรรมการ
  ซึ่งมีรายละเอียดตามควรที่ทำให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
  เช่น ได้มีการบันทึกข้อซักถามของกรรมการ
  ความเห็นหรือข้อสังเกตของกรรมการในเรื่องที่พิจารณา
  รวมถึงความเห็นของกรรมการรายที่ไม่เห็นด้วยกับเรื่องที่เสนอพร้อมเหตุผล

  นอกจากนี้ บริษัทได้จัดเก็บเอกสารประกอบการบันทึกบัญชีและบัญชีต่าง ๆไว้ครบถ้วนเป็นหมวดหมู่
  รวมทั้งมีการติดตามว่าฝ่ายบริหารได้ใช้นโยบายบัญชีตามหลักการบัญชีที่รับรองทั่วไป
  และเหมาะสมกับลักษณะธุรกิจของบริษัท
  โดยไม่เลือกใช้นโยบายบัญชีที่ทำให้บริษัทแสดงผลประกอบการที่คลาดเคลื่อนจากความเป็นจริงในระดับปฏิบัติการ
  ผู้ปฏิบัติมีการรายงานความคืบหน้าของงานให้กับหัวหน้างานรับทราบอยู่เป็นประจำ
  เพื่อให้ผลงานที่ออกมาเป็นไปตามเป้าหมาย
  และหากเกิดสิ่งผิดพลาดในการปฏิบัติงานจะได้ดำเนินการแก้ไขได้ทันท่วงที
  รวมถึงมีการสื่อสารถึงมาตรการควบคุมภายในต่างๆที่ใช้ภายในหน่วยงาน

5) ระบบการติดตาม

  บริษัทได้จัดให้มีวาระการประชุมเพื่อติดตามผลการดำเนินงานและรับทราบรายงานผลประกอบการของกลุ่มบริษัทเป็นรายเดือน
  เพื่อให้คณะกรรมการรับทราบความคืบหน้าของสถานการณ์ที่เปลี่ยนแปลงไปได้ทันท่วงทีมีการจัดทำประมาณการงบการเงินและมีการประชุมแต่ละหน่วยงานที่เกี่ยวข้อง
  เพื่อนำเสนอเป้าหมายรวมของบริษัท
  นอกจากนี้ยังได้พิจารณาติดตามผลการดำเนินงานของบริษัทเป็นรายเดือน
  พร้อมทั้งปรับเปลี่ยนกลยุทธ์ให้สอดคล้องกับสภาวการณ์ในปัจจุบันภายใต้การกำกับดูแลของคณะกรรมการบริษัทเป็นรายไตรมาส

  นอกจากนี้
  บริษัทได้จัดให้มีฝ่ายตรวจสอบภายในและพัฒนาระบบขึ้นเพื่อทำหน้าที่ตรวจสอบ/สอบทานการปฏิบัติงานตามระบบการควบคุมภายในที่ได้กำหนดไว้
  และรายงานให้ฝ่ายบริหารเพื่อพิจารณาปรับปรุงแก้ไขการดำเนินงานตามข้อสังเกตจากการตรวจสอบ(ถ้ามี)
  ในระยะเวลาที่กำหนดไว้ รวมถึงการรายงานให้คณะกรรมการตรวจสอบเพื่อรับทราบและพิจารณา
  พร้อมกับรายงานความคืบหน้าต่างๆ ให้รับทราบ

  อนึ่ง
  คณะกรรมการบริษัทได้มีการติดตามผลการดำเนินงานของฝ่ายบริหารว่าเป็นไปตามเป้าหมายการดำเนินธุรกิจที่กำหนดไว้
  ในกรณีฝ่ายตรวจสอบภายในและพัฒนาระบบตรวจพบข้อบกพร่องที่เป็นสาระสำคัญ
  จะมีการรายงานต่อคณะกรรมการบริษัท/คณะกรรมการตรวจสอบเพื่อพิจารณาสั่งการแก้ไขภายในระยะเวลาอันควร
  รวมถึงการรายงานความคืบหน้าในการปรับปรุงข้อบกพร่องดังกล่าวต่อคณะกรรมการบริษัท/คณะกรรมการตรวจสอบ
  และมีการพิจารณาติดตามผลการดำเนินงานของบริษัท
  พร้อมทั้งปรับเปลี่ยนกลยุทธ์ให้สอดคล้องกับสภาวการณ์ปัจจุบันอย่างสม่ำเสมอ